༄༅། །རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་རྒྱ་ཆེར་བཤད་པ་སྒྲོན་མ་གསལ་བའི་ཚིག་དོན་ཇི་བཞིན་འབྱེད་པའི་མཆན་གྱི་ཡང་འགྲེལ་བཞུགས་སོ།།

༄༅༅། །དངོས་གྲུབ་མཆོག་ནི་བདེ་ཆེན་གྱིས་འཐོབ་པའི། །ཚུལ་འདི་བསྟན་ཕྱིར་རིག་མའི་མཆོག་དང་ནི། །མཉམ་སྦྱོར་བླ་མ་དང་པོའི་མགོན་པོ་ཡི། །ཞབས་ཀྱི་པདྨར་སྤྱི་བོས་ཕྱག་འཚལ་ཏེ། ། གྲུབ་པའི་མཆོག་བརྙེས་བདེ་བ་ཆེན་པོ་ཡིས། །འཇིག་རྟེན་གསུམ་གྱི་རིན་ཆེན་གཅིག་པུ་ཞེས། །གསུངས་པའི་རྒྱུད་རྒྱལ་དཔལ་ལྡན་འདུས་པ་ཡི། །རྒྱ་ཆེར་བཤད་པ་ཟླ་མེད་སྒྲོན་གསལ་གྱི། །ལེའུ་སོ་སོའི་དཀའ་གནས་མཐའ་གཅོད་རྣམས། །ལོགས་སུ་འཆད་ཅིང་རྒྱུད་འགྲེལ་ཚིག་དོན་རྣམས། །ཇི་བཞིན་ཞིབ་ཏུ་བཤད་པ་མི་སྣང་བས། །ཚིག་དོན་ཇི་བཞིན་མཆན་གྱིས་གསལ་བར་བྱ། །རྒྱ་གར་ན་པྲཱཀྲི་ཏ་ཡུལ་མི་རང་བཞིན་པ་སོ་སོའི་སྐད་དང་། ཨ་བ་བྷྲཾ་ཤ་ཟུར་ཆག་གི་སྐད་དང་། པི་ཤ་ཙ་ཤ་ཟའི་སྐད་དང་། སཾ་སྐྲྀ་ཏ་ལེགས་པར་སྦྱར་བ་ལྷའི་སྐད་དེ། སྐད་རིགས་བཞི་ཡོད་པ་ལས། ལེགས་པར་སྦྱར་བའི་སྐད་དུ་འགྲེལ་

པའི་མཚན་ལ་པྲ་དཱི་པོ་ཏྱ་ཏ་ན་ནཱ་མ་ཊཱི་ཀཱ། ཞེས་འབྱུང་ངོ་། །མཚན་དེ་བོད་ཀྱི་སྐད་དུ་བསྒྱུར་ན། པྲ་དཱི་པ་ནི་སྒྲོན་མ་དང་། པའི་ན་རོར་འགྲོ་རྒྱུའི་ཨུ་དང་། ཏྱོ་དང་ཏ་ན་བཞི་ནི་གསལ་བར་བྱེད་པ་དང་། ནཱ་མ་ནི་ཞེས་བྱ་བ་དང་འི་ཊཱི་ཀཱ་ནི་རྒྱ་ཆེར་བཤད་པ་སྟེ་རྒྱས་འགྲེལ་དང་། རྒྱ་ཆེར་འགྲེལ་དུའང་བསྒྱུར་རོ།། ༈ རང་དོན་མཐར་ཐུག་བླ་ན་མེད་པའི་བྱང་ཆུབ་ལ་དམིགས་པས་བྱང་ཆུབ་སེམས་དཔའ་དང་། གཞན་དོན་མཐར་ཐུག་པ་ལ་དམིགས་པས་སེམས་དཔའ་ཆེན་པོ་གསུང་གི་དབང་ཕྱུག་བརྙེས་པས་གསུང༼རྩ་བའི་རྒྱུད་དུ་དོན་ཟབ་པ་རྣམས་སྦས་པ། མུན་ཁྲོད་དུ་སྒྲོན་མེ་སྦར་བ་ལྟར་གསལ་བར་བྱེད་པས་སྒྲོན་མ་གསལ་བའོ། །༽གི་མངའ་བདག་རྩུབ་རེག་གི་དྲི་མ་སྤངས་ཤིང་སེམས་ཅན་མཐའ་དག་ལ་བྱམས་པས་ཁྱབ་པས་འཇམ་པའི་དཔལ་གཉིས་སུ་མེད་པའི་ཡེ་ཤེས་ཀྱི་ངོ་བོ་ཉིད་ཀྱི་སེམས་དཔའ་ལ་ཕྱག་འཚལ་ལོ། །༼ཞེས་པ་ལོ་ཙྪ་བའི་འགྱུར་གྱི་ཕྱག་གོ།

༈ དཔལ་ལྡན་རྒྱུད་རྒྱལ་རྣལ་འབྱོར་རྒྱུད་ཀྱིས་ཤིན་ཏུ་གསལ་བར་རྣམ་ཕྱེ་ལེགས་བཤད་པ། །མཐའ་དྲུག་གི་ནི་འཆིང་བས་བཅིངས་པས་རྒྱལ་སྲས་ཡུལ་གྱུར་རྒྱལ་བའི་འདུས་གང་ཡིན། །སངས་རྒྱས་ཀུན་གྱིས་རིམ་གཉིས་གནས་ཀྱིས་རྒྱས་བཏབ་དེ་ནི་ཀླུ་སྒྲུབ་ལས་རྙེད་པ། །ཁྱབ་བདག་དཔལ་ལྡན་རྡོ་རྗེ་སེམས་དཔར་བཏུད་དེ ༈ ཟླ་བ་གྲགས་པས་རིམ་བཞིན་བཤད། །ཅེས་པའི་ཚིགས་སུ་བཅད་པ་འདིས་འགྲེལ་པའི་མཆོད་བརྗོད་དང་། བརྩམ་པར་དམ་བཅའ་བ་གཉིས་བསྟན་པའི་དང་པོ་ནི། ཁྱབ་བདག་ནས་བཏུད་ཅེས་པའི་བར་རོ། །གཉིས་པ་ནི་དེའི་ལྷག་མ་རྣམས་སོ། །དེ་ལ་བཏུད་ཅེས་དྲང་ངོ་། །གང་ལ་ན་རྡོ་རྗེའི་རིགས་ལ་སོགས་པའི་རིགས་ཀུན་ལ་ཁྱབ་པའི་བདག་པོ་གཉིས་སུ་མེད་པ་ཟུང་འཇུག་གི་ཡེ་ཤེས་ཀྱི་དཔལ་རང་གི་ངོ་བོར་ལྡན་ཞིང་། མཉམ་སྦྱོར་ལས། རྡོ་རྗེ་སྟོང་པ་ཉིད་དུ་བརྗོད། །སེམས་དཔའ་ཡེ་ཤེས་ཙམ་ཉིད་དེ། །དེ་དག་བདག་ཉིད་གྲུབ་པ་ནི། །རྡོ་རྗེ་སེམས་དཔའ་ཞེས་བརྗོད་དོ། །ཞེས་གསུངས་པ་ལྟར། རྡོ་རྗེ་སྟོང་པ་ཉིད་མཐར་ཐུག་པ་དང་། སེམས་དཔའ་ཡེ་ཤེས་གཉིས་རོ་གཅིག་ཏུ་ཞུགས་པ་གྲུབ་པ་ལའོ། །གང་གིས་ན་འགྲེལ་པ་མཛད་པས་སོ། །ཇི་ལྟར་ན། སྒོ་གསུམ་གུས་པས་སོ། །དགོས་པ་ཅིའི་ཕྱིར་དུ་ན། རང་ཉིད་དམ་པར་བསྟན་པ་དང་། རྩོམ་པའི་བར་ཆད་ཞི་བ་དང་། གཞན་དང་བ་བསྐྱེད་པའི་ཆེད་དུའོ། །དེ་ཞེས་པ་ལྷག་མ་འདྲེན་པས་བཏུད་ནས་ཅི་ཞིག་བྱེད་ཅེ་ན། བཤད་ཅེས་དྲང་ངོ་། །གང་བཤད་ན་གཉིས་སུ་མེད་པའི་ཡེ་ཤེས་ཟུང་འཇུག་གི་དཔལ་དང་ལྡན་པ་ནི་བརྗོད་བྱའི་གཙོ་བོའི་མིང་གིས་རྗོད་བྱེད་ལ་བཏགས་པའོ། །རྒྱུད་ནི་འདུས་པ་ཕྱི་མ་ལས། རྒྱུད་ནི་རྒྱུན་ཞེས་བྱ་བར་གྲགས། །རྒྱུན་དེ་རྣམ་པ་གསུམ་འགྱུར་ཏེ། །གཞི་དང་

དེ་བཞིན་རང་བཞིན་དང་། །མི་འཕྲོགས་པ་ཡིས་རབ་ཕྱེ་བ། །རྣམ་པ་རང་བཞིན་རྒྱུ་ཡིན་ཏེ། །དེ་བཞིན་མི་འཕྲོགས་འབྲས་བུའོ། །གཞི་ནི་ཐབས་ཞེས་བྱ་བ་སྟེ། །གསུམ་གྱིས་རྒྱུད་ཀྱི་དོན་བསྡུས་པའོ། །ཞེས་རྒྱུད་ཀྱི་སྒྲ་དོན་ནི་རྒྱུན་ཆགས་པ་དང་། དེ་ལ་རང་བཞིན་ཞེས་པ་སྒྲུབ་པ་པོ་རིན་པོ་ཆེ་ལྟ་བུའི་གང་ཟག་གི་རང་བཞིན་རྒྱུ་རྒྱུད་དང་། གཞི་ཞེས་པ་རིམ་གཉིས་ཀྱི་བསྙེན་སྒྲུབ་ཡན་ལག་བཞི་ཐབས་རྒྱུད་དང་། མི་གནས་པའི་མྱང་འདས་རྡོ་རྗེ་འཆང་ངམ་ཟུང་འཇུག་གི་སྐུ་གཞན་གྱིས་འཕྲོག་པར་མི་ནུས་པ་འབྲས་བུའི་རྒྱུད་དུ་ནཱ་རོ་པས་བཤད་དེ་དོན་གྱི་རྒྱུད་ལ་གསུམ་དུ་ཕྱེ་བའོ། །ཤཱནྟི་པ་དང་ཨ་བྷྱཱ་ཀ་རས་རྒྱུ་རྒྱུད་སེམས་ཀྱི་ཆོས་ཉིད་ལ་བཤད་དོ། །དེ་གསུམ་བརྗོད་བྱར་སྟོན་པའི་སྒྲ་ལ་ཡང་རྒྱུད་ཅེས་བྱ་སྟེ་འདིར་ཕྱི་མའོ། །རྒྱལ་པོ་ནི་རྒྱུད་ཀུན་གྱི་གཙོ་བོའི་དོན་ནོ། །རྒྱལ་བ་ཐམས་ཅད་ཀྱི་སྐུ་གསུང་ཐུགས་ཀྱི་གསང་བ་གསུམ་འདུས་པ་གང་ཡིན་པ་དེའོ། །དེ་ནི་ཁྱད་པར་གསུམ་དང་ལྡན་པའི་ཁྱད་པར་དང་པོ་ནི། རྣལ་འབྱོར་གྱི་རྒྱུད་ནི་རྣལ་འབྱོར་མའི་རྒྱུད་ཀྱི་ཟླས་དྲངས་པའི་ཐབས་རྒྱུད་ཡིན་ལ། དེའི་ནང་ནས་བཤད་རྒྱུད་དགོངས་པ་ལུང་སྟོན་སོགས་དྲུག་གིས་རྩ་རྒྱུད་ཀྱི་ཚིག་དོན་ཤིན་ཏུ་གསལ་བར་རྣམ་པར་ཕྱེ་ནས་ལེགས་པར་བཤད་པའོ། །འདིས་ནི་འདུས་པ་ནི་བཅོམ་ལྡན་འདས་ཉིད་ཀྱིས་རང་གི་འགྲེལ་པ་རྣམས་ཀྱིས་ལེགས་པར་བཤད་པར་སྟོན་པས་ཁྱད་པར་དུ་འཕགས་པར་སྟོན་ཏོ། །ཁྱད་པར་གཉིས་པ་ནི་འདུས་པ་མཐའ་དྲུག་གི་འཆིང་བྱེད་ཀྱི་ནི་འཆིང་བས་བཅིངས་པ་སྟེ་རྒྱས་བཏབ་པས་ཇི་ལྟ་བ་བཞིན་དུ་རྒྱལ་སྲས་ས་ཐོབ་པ་དང་། རིན་པོ་ཆེ་ལྟ་བུའི་གང་ཟག་རྣམས་ཀྱི་སྤྱོད་ཡུལ་དུ་གྱུར་པའོ། །ཞེས་རྟོགས་དཀའ་བར་སྟོན་ནོ། །འོག་གི་རྒྱས་བཏབ་ཅེས་པ་འདིར་ཡང་འཐོབ་སྟེ། མཐའ་དྲུག་ཚིག་གིས་ངེས་བྱས་པ། །རྒྱས་བཏབ་དོན་

ནི་རབ་རྟོགས་བྱ། །ཞེས་པ་ལྟར་རོ། །མཐའ་དྲུག་གིས་ཚུལ་བཞི་ཡང་བཟུང་སྟེ། དེ་ནི་དེར་འདུ་བས་སོ། །ཁྱད་པར་གསུམ་པ་ནི། བསྐྱེད་རྫོགས་ཀྱི་རིམ་པ་གཉིས་ཡིན་ལ་གནས་ཀྱང་ཡིན་པས་དེ་གཉིས་ཀྱིས་འདུས་པའི་དོན་ལ་རྒྱས་བཏབ་པ་སྟེ། ཆིངས་དེ་གཉིས་ལས་མི་འདའ་བར་བྱས་པའོ། །རྒྱས་འདེབས་མཁན་ནི་སངས་རྒྱས་ཐམས་ཅད་གཅིག་ཏུ་འདུས་པའི་བདག་ཉིད་ཡིན་པས་སངས་རྒྱས་ཀུན་གྱིས་ཏེ། རྒྱུད་ཀྱི་སྟོན་པ་རྡོ་རྗེ་འཆང་གིས་སོ། །གང་གིས་བཤད་ན་ཟླ་བ་གྲགས་པས་སོ། །ཇི་ལྟར་བཤད་ན། ཀླུ་སྒྲུབ་ལས་རྙེད་པའི་རིམ་པ་ཇི་བཞིན་ཏེ། དེ་ལས་མི་འདའ་བར་རོ། །དེ་ལས་རྙེད་ཚུལ་ནི། དེ་ནི་ཀླུ་སྒྲུབ་ལས་རྙེད་པ་ཞེས་པའི། དེ་ནི་ཞེས་པའི་ཁྱད་པར་གསུམ་སྟོན་པས་རྣམ་པ་གསུམ་དུ་སྦྱར་ཏེ། རྩ་རྒྱུད་ཀྱི་ཚིག་དོན་གང་། བཤད་རྒྱུད་ཀྱི་གཞུང་གང་གིས་འཆད་པའི་རྩ་བཤད་སྦྱོར་ཚུལ་དང་། མཐའ་དྲུག་གིས་རྒྱས་བཏབ་པའི་རྒྱ་འགྲོལ་ཚུལ་གཞུང་འདི་དང་འདི་མཐའ་དྲུག་གི་འདིས་བཤད་ཅེས་པ་དང་། དེ་ལྟར་བཤད་པའི་དོན་རྣམས་ལམ་གྱི་རིམ་པར་སྡུད་པ་ནི། རིམ་གཉིས་ཡན་ལག་དང་བཅས་པར་སྡུད་ཚུལ་མགོན་པོ་ཀླུ་སྒྲུབ་ལས་ཇི་ལྟར་རྙེད་པ་བཞིན་དུ་འཆད་དོ།། ༈ གལ་ཏེ་ཁྱེད་འདུས་པའི་རྒྱུད་འཆད་ན་རྒྱུད་ཀྱི་དོན་རིམ་པ་དུ་ཞིག་ཏུ་བྱེད་ཅེ་ན་རིམ་པ་ལྔར་བྱེད་དོ། །ཞེས་སྟོན་པ་ནི། གསང་སྔགས་ཀྱི་སྐུ་ནི་རབ་ཏུ་སྒྲུབ་པར་བྱེད། །པ་ནི་རིམ་ལྔའི་གསང་སྔགས་ཀྱི་སྐུ་དེ་གང་ཡིན་སྙམ་ན་འདི་པའི་ལུགས་ཀྱི་རིམ་པ་གཉིས་ཀྱི་ལྷའི་སྐུ་ལ་རིམ་པ་བཞིན་དུ་སྔགས་ཀྱི་སྐུ་དང་ཡེ་ཤེས་ཀྱི་སྐུ་ཞེས་ཟེར་བས་སྔགས་ཀྱི་སྐུ་ནི་བསྐྱེད་པའི་རིམ་པའི་ལྷའི་སྐུའོ། །རིམ་པ་དང་པོ་ཡིན་ནོ།། ༈ རྡོར་བཟླས་མཐར་ཕྱིན་པའི་རྗེས་སུ་དེ་དང་ཕྱག་རྒྱ་ལ་བརྟེན་ནས་དྲངས་པའི་ཡེ་ཤེས་གསུམ་སེམས་ཀྱི་དེ་ཁོ་ན་ཉིད་ལ་དམིགས་པར་བསྐྱེད་པས་སེམས་ཀྱི་དེ་ཁོ་ན་ཉིད་ལ་དམིགས་པའི་སྣང་པ་མཆེད་ཐོབ་གསུམ་ཙམ༼ཚབ་ཀྱིས། བསྐྱེད་པའི་རིམ་པ་གསང་སྔགས་སྐུ། །རབ་ཏུ་སྒྲུབ་བྱེད་དང་པོ་ཡིན། །ཞེས་

བསྒྱུར་བ་གོ་སླའོ། །དེས་ན་ཁ་ཅིག་སྔགས་ཀྱི་སྐུ་སྒྲུབ་པ་བསྐྱེད་རིམ་དུ་འདོད་པ་བཀག་ནས་རྡོར་བཟླས་ལ་བྱེད་ཅིང་། དེ་རྫོགས་རིམ་གྱི་དང་པོའོ། །ཞེས་པ་ནི་དོན་མ་རྟོགས་པའི་བཤད་པའོ། །༼ཞིག་ནི། །རིམ་ལྔའི་རིམ་པ་གཉིས་པ་ཞེས་བརྗོད་དོ། །ཡེ་ཤེས་དེ་གསུམ་ནི་རང་བཞིན་གྱི་རྟོག་པ་ཚན་པ་གསུམ་གྱིས་རིམ་པ་བཞིན་སྟོང་པས་ཙམ་གྱི་སྒྲས་ནི་རྟོག་པ་འགོག་པའོ། །རྫོགས་རིམ་གྱི་ལུས་དབེན་དང་རྡོར་བཟླས་ཀྱང་སེམས་དམིགས་ཀྱི་རིམ་པར་བསྡུས་པ་ཡིན་པས་ཡེ་ཤེས་གསུམ་སེམས་དབེན་དུ་བཤད་པ་ནི་གཙོ་བོའི་དོན་ནོ།།། ༈ སེམས་དབེན་གྱི་རླུང་སེམས་ཙམ་ལས་བསྒྲུབས་པའི་ལྷ་ཡེ་ཤེས་ཀྱི་སྐུ་ཀུན་རྫོབ་བདེན་པ་ཞེས་བསྟན་པ་འཇའ་ལུས་རྡོ་རྗེ་སེམས་དཔའི་སྐུ་ནི། ཡིད་འཕྲོག་པའི་ཡིད་དུ་འོང་བ་རིམ་ལྔའི་རིམ་པ་གསུམ་པའོ།། ༈ ཀུན་རྫོབ་ཀྱི་བདེན་པ་སྒྱུ་མའི་ལུས་དེ་བསམ་གཏན་གཉིས་ཀྱིས་འོད་གསལ་དུ་འཇུག་པ་ལ་ཡང་དང་ཡང་དུ་གོམས་པར་བྱས་པས་མཐར་སྒྱུ་ལུས་རྣམ་པར་དག་ནས་དོན་གྱི་འོད་གསལ་དུ་ཞུགས་པ་འི་ཡེ་ཤེས་ནི། །རིམ་ལྔའི་རིམ་པ་བཞི་པ་ཞེས་བརྗོད་དོ།། ༈ རླུང་སེམས་ཙམ་ལས་བསྒྲུབས་པའི་དག་པའི་སྒྱུ་མའི་སྐུ་ཀུན་རྫོབ་ཀྱི་བདེན་པ། དོན་དམ་པའི་བདེན་པ་དང་རོ་གཅིག་ཏུ་ཞུགས་པའི་དོན་གྱི་འོད་གསལ་གྱི་ཡེ་ཤེས་ཀྱི་བདེན་པ་གཉིས་སྔ་མ་སྐུ་དང་ཕྱི་མ་ཐུགས་སུ་ངོ་བོ་གཅིག་ཏུ་སྦྱོར་བ་གང་ཡིན་པ། །མཚན་ཟུང་༼དེ་ཡང་རིམ་པ་དེའི་གཙོ་བོའི་དོན་ཡིན་པས་འོད་གསལ་དུ་འཇུག་པའི་ཐབས་བསམ་གཏན་གཉིས་ལ་སོགས་པ་ཡང་རིམ་པ་དེར་བསྡུའོ། །༽འཇུག་ཅེས་བྱ་བ་ནི་རིམ་ལྔའི་རིམ་པ་ལྔ་པའོ་སྟེ།། ༈ དེ་འདྲ་བའི་རིམ་པ་ལྔ་པོ་འདི་ནི་རྡོ་རྗེ་འཆང་སྒྲུབ་པའི་ཡན་ལག་སྟེ་ཐབས་ཀུན་གྱི་ནང་ནས་མཆོག། ཏུ་གྱུར་པས་འདིའི་གོང་ན་གཞན་མེད་པའོ། །འོག་ནས་འདུས་པ་རྒྱུད་སྡེ་ཀུན་གྱི་རྩ་བར་

སྟོན་པས་རྒྱུད་ཀུན་ཞེས་པ་རྒྱུད་སྡེ་བཞི་ག་ལ་བྱ་ལ། དེ་རྣམས་ཀྱི་གྱི་ནི་དོན་གྱི་གཙོ་བོ་ཀུན་རིམ་པ་ལྔ་པོ་འདིར་བསྡུས་པའོ། །ཞེས་བསྟན་པས་གསུང་རབ་ཐམས་ཅད་ཀྱི་གནད་མེད་མི་རུང་བ་རྣམས་འདུས་པའི་སྡོམ་དུ་བསྟན་ནོ།། ༈ སྔར་བཤད་པའི་རིམ་ལྔར་རྒྱུད་ཀུན་གྱི་གནད་རྣམས་འདུ་བ་དེ བས་ན་སྔར་བཤད་པའི་བསྐྱེད་རིམ་དང་རྫོགས་རིམ་གྱི་༼པ་ཚབ་ཀྱིས་གང་གིས་ཤེས་པ་དེས་རྒྱུད་རིག་ཅེས་བསྒྱུར་བ་གོ་སླའོ། །༼རིམ་པ་འདི་ལས་བརྩམས་པ་ཡི་དབྱེ་བ་ཡང་། །བླ་མེད་ཀྱི་རྒྱུད་སོ་སོར་རྒྱ་ཆེར་སྤྲོས་པའི་རིམ་པས་རྣམ་པ་མང་། །པོ་ཡོད་ཀྱང་། དེ་རྣམས་འདིར་བཤད་པའི་རིམ་ལྔར་ཡང་དག་པར་བསྡུས་པར་ནི། །སྒྲུབ་པ་པོ་གང་གིས་ཤེས་པ་འདུས་པའི་རྒྱུད་རིག་པར་འཇོག་གོ། དེས་ནི། །༼འདིར་རིམ་ལྔར་ལམ་གཞན་རྣམས་འདུ་བར་ཤེས་ཚུལ་དཀའ་བས་དེ་ཇི་ལྟར་ཡིན་སྙམ་ན། མི་སློབ་པའི་ཟུང་འཇུག་གི་སྐུ་གཉིས་ཀྱི་རིགས་འདྲའི་རྒྱུ་ནི་སྔར་བཤད་པའི་སློབ་པའི་ཟུང་འཇུག་གི་སྐུ་དང་ཐུགས་ཡིན་ཏེ། ལམ་གྱི་སྐབས་ཀྱི་རྫོགས་རིམ་གྱི་གཙོ་བོ་ལ་དེ་འདྲ་གཅིག་དགོས་པ་ནི་རྣལ་འབྱོར་བླ་མེད་ཀྱི་རྒྱུད་ཀུན་ལ་འདྲའོ། །ཟུང་འཇུག་དེ་བསྐྱེད་པ་ལ་ཡ་གཉིས་སྔོན་དུ་བསྐྱེད་དགོས་པས་སྔོན་དུ་དེ་གཉིས་ཀྱི་བསྐྱེད་ཚུལ་དགོས་པ་དང་། གོ་རིམ་ཡང་དང་པོར་ཀུན་རྫོབ་སྒྱུ་མ་དང་། དེ་ནས་འོད་གསལ་གྱི་ཡེ་ཤེས་སྐྱེད་པ་དང་། དེ་གཉིས་ཀྱི་སྔོན་དུ་སྒྱུ་མ་དང་། དོན་གྱི་འོད་གསལ་གྱི་ཡེ་ཤེས་གང་ལས་བསྒྲུབ་པའི་གཞི་བསྐྱེད་ཚུལ་དང་དེའི་སྔོན་དུ་དེ་འདྲེན་པའི་ཐབས་ལུས་ལ་གནད་དུ་བསྣུན་ལུགས་རྣམས་དགོས་པར་ཡང་འདྲའོ། །དེ་རྣམས་ལ་ཡང་སྔོན་དུ་དེ་རྣམས་སྐྱེ་བའི་སྨིན་བྱེད་སྐྱེ་ཤི་བར་དོ་གསུམ་སྐུ་གསུམ་དུ་འཁྱེར་བ་ལས་བརྩམས་པའི་རགས་པ་དང་ཕྲ་བའི་རིམ་པ་དང་པོ་བསྐྱེད་དགོས་པའི་ཚུལ་རྣམས་ལེགས་པར་ཤེས་པ་ཡིན་གྱི། འདུས་པ་ལྟ་བུ་གཅིག་ནས་བཤད་པ་ཇི་མ་ཇི་བཞིན་པ་ཁོ་ན་རྒྱུད་གཞན་ནས་བཤད་དགོས་པར་སྟོན་པ་མིན་ནོ། །དེས་ན་སྔར་བཤད་པའི་རིམ་པ་དེའི་ཕྱག་

རྒྱས་རྒྱས་བཏབ་པ་ལས་མ་འདས་པར་རྒྱུད་རྣམས་ཀྱི་དོན་གཏན་ལ་འབེབས་ནུས་ན། དེ་ནི་རྒྱུད་འདི་ལྟ་བུ་རྣམས་ལ་མཁས་པར་འཇོག་པའི་དོན་ནོ།། ༈ འདུས་པའི་རྒྱུད་འཆད་ཉན་ལ་འཇུག་རིམ་ཇི་ལྟར་བྱ་ཞེ་ན། སྔོན་དུ་ཡབ་སྲས་ཀྱིས་གསུངས་པའི་རིམ་གཉིས་ཀྱི་གཞུང་ཕྲན་རྣམས་ལས་ཇི་ལྟར་བཤད་པ་ལྟར་གྱི་སྔགས་ཀྱི་སྐུ་བསྐྱེད་པའི་རིམ་པ་དང་སེམས་དབེན་གྱི་རིམ་པ་དང་སྒྱུ་ལུས་ཀྱི་རིམ་པ་དང་ནི། །སྒྱུ་ལུས་རྣམ་པར་དག་པ་འོད་གསལ་གྱི་རིམ་པ་དང་ནི་བདེན་གཉིས་ཟུང་དུ་འཇུག་པ། །རིམ་པ་ལྔ་ཡི་བསྡུས་པའི་དོན། ། གྱི་གནད་རྣམས་ལེགས་པར་ཤེས་པར་བྱས་ནས་དེའི་རྗེས་སུ་མཐའ་དྲུག་པ་རྩ་བའི་རྒྱུད་འཆད་པ་དང་ཉན་པ་ལ་འཇུག་པར་བྱ་སྟེ། སྔོན་དུ་རྒྱུད་སོ་སོའི་རིམ་གཉིས་ཀྱི་མན་ངག་ལ་ལེགས་པར་ཁྲིད་དེ་གོ་བ་ཆགས་པར་བྱས་ནས། དེའི་འོག་ཏུ་རྒྱུད་ལ་འཇུག་པའི་རིམ་པ་འདི་ནི་མན་ངག་ཆེན་པོ་བྱིན་པའོ། །གོ། ༈ བཤད་བྱ་རྒྱུད་ཀྱི་ཆེ་བ་ནི་། ཇི་སྲིད་ཡ་ར་ལ་ཝ་ནི་མཐར་གནས་ཀྱི་སྡེ་དང་ཤ་ནས་ཧའི་མཐའི་བར། །ནི་དྲོ་བའི་སྡེ་ཚན་ནོ། །ཀ་ཁ་གྷ་ནི་ཀ་སྡེ་ཡིན་ལ་མཐའ་ནི་རྒྱུད་ཀྱི་མཚན་གྱི་མཐར་ཡི་གེ་དེ་རྣམས་ཡོད་པ་སྟེ། དཔེར་ན། ཡེ་ཤེས་རྡོ་རྗེ་ཀུན་ལས་བཏུས་ཀྱི་མཐར་ས་མུད་ཙ་ཡ་ཞེས་ཡ་དང༼ནི་ཆག་གིས། ཇི་སྙེད་དུ་བསྒྱུར། པ་ཚབ་ཀྱིས་ཡ་ར་ལ་ཝ་ཧ་མཐའི་བར། ཞེས་མཐའི་བར་ཞེས་བསྒྱུར་ཀྱང་། དེ་དེའི་ཞེས་གསུངས་པས་གང་གང་གི་དོན་དུ་བྱའོ།། ༧ ཡེ་ཤེས་རྡོ་རྗེ་ཀུན་ལས་བཏུས་ལས་ཀ་ལ་སོགས་པ་རེ་རེའི་མཐའ་ཅན་གྱི་རྒྱུད་ལའང་། རྒྱུད་སྡེ་སྟོང་ཕྲག་རེར་བཤད་ཅིང་། དེ་ཡང་རྒྱུད་སྡེ་བཞི་ཀའི་དབང་དུ་མཛད་ནས་གསུངས་པའི་དོན་ནོ། །༽དགོངས་པ་ལུང་སྟོན་གྱི་མཐར་བྱཱ་ཀ་ར་ཎ་ཞེས་ཎཱ་དང་། རྡོ་རྗེ་འཕྲེང་བའི་མཐར་མཱ་ལ་ཞེས་ལ་འབྱུང་བ་ལྟ་བུའོ། །ཎ་ནི་ཊ་སྡེ་དང་ཛ་ནི་ཙ་སྡེ་སྟེ་དེ་རྣམས་ཀྱི་འི་མཐའ། །ཅན་དང་། ཏའམ་ད་དྷ་ནི་ཏ་སྡེ་སྟེ་དེ་རྣམས་ཀྱི་འི་མཐའ་དང་མ་ནི་པ་སྡེ་སྟེ་དེ་རྣམས་ཀྱི་མཐར་བ